arnastofnun/IGC-2024 huggingface dataset:
Þingræður haldnar á Alþingi Íslendinga



Ég hafði nú ekki gert ráð fyrir því að hafa framsögu um þetta mál, en þar sem sá ráðh., sem mundi hafa gert það, er ekki viðstaddur, vil ég leyfa mér að segja aðeins örfá orð. Málið er um það að breyta nokkuð lögunum um útflutningssjóð, og er hér um bráðabirgðalög að ræða, sem sett voru á þessu ári, en nauðsyn ber nú til þess að staðfesta. Ég sé ekki ástæðu til þess að rekja hér efni málsins, en leyfi mér að óska eftir því, að málinu verði vísað til hv. fjhn., og má ég fullyrða, að sams konar mál hafi verið í fjhn. frekar en sjútvn. Er það ekki rétt?
Þingræður haldnar á Alþingi Íslendinga

Flm. (Bjarni Benediktsson) : Herra forseti. Ég skal ekki bæta á þann ofurþunga þingstarfanna, sem ég veit að þjakar þingmenn nú, með því að flytja langa ræðu, heldur einungis vísa til grg. fyrir frv. og láta uppi von mína um, að málinu verði vísað til 2. umr., og legg til, að það fari til menntmn., og vonast til þess, að þrátt fyrir gífurlegar annir takist henni að afgreiða málið.
Þingræður haldnar á Alþingi Íslendinga



Herra forseti. Nú um nokkur ár hefur verið í gildi löggjöf, sem kveður svo á, að afskrifa megi með nokkuð sérstökum hætti skip og ýmsar tegundir framleiðslutækja, Þessi lagaákvæði gilda um þær eignir þessara tegunda, sem aflað er á tímabilinu til ársloka 1956. Nú hefur það komið í ljós, að þessi ákvæði hafa reynzt ákaflega þýðingarmikil fyrir uppbyggingu atvinnurekstrar í landinu og nokkuð örðugt að sjá, að hægt væri að komast af án þeirra, hætt við, að ekki tækist vel til um ýmsar nauðsynlegar nýjungar í þessum greinum atvinnurekstrarins, ef þetta ákvæði félli úr gildi. Á hinn bóginn er svo ástatt, eins og ég sagði, að ef ekki er sett um þetta ný löggjöf, gildir þetta ekki um þau skip eða þau tæki, sem aflað er eftir árslok 1956. Nú hefur þetta mál verið skoðað í ríkisstj., og niðurstaðan er sú að leggja nú til með þessu frv., að þessi lagaákvæði verði framlengd, þ.e.a.s. það verði ákveðið nú, að þessi sérstöku fyrirmæli um fyrningarafskriftir taki til tækja, sem tekin eru í notkun á árinu 1957 og til ársloka 1959. Ég sé ekki ástæðu til þess að hafa lengri framsöguræðu fyrir þessu máli, þótt það sé í raun og veru mjög þýðingarmikið, en þetta er mönnum mjög vel kunnugt orðið af fyrri reynslu. Legg ég til, að málinu verði vísað til hv. fjhn. að lokinni þessari umræðu.
Þingræður haldnar á Alþingi Íslendinga



Herra forseti. Frv. þetta á þskj. 59 er flutt af landbn. hv. efri deildar, og er það um nokkrar breytingar á þeim kafla búfjárræktarlaganna, sem fjallar um forðagæzlu. Af breytingunni, ef að lögum verður, leiðir engan aukinn kostnað, en á að tryggja betra fyrirkomulag við kosningu forðagæzlumanna og við forðagæzlu og eftirlit með fóðrun búpenings yfirleitt. Landbn. þessarar hv. d. hefur athugað frv. og mælir með því, að það nái fram að ganga. Er álit n. prentað á þskj. 98. Samkvæmt því leyfi ég mér að leggja til, að málinu verði að þessari umr. lokinni vísað til 3. umr.
Þingræður haldnar á Alþingi Íslendinga



Herra forseti. Eins og segir í þskj. 103, sem er um frv. til l. um breyt. á l. nr. 59 7. maí 1946, um sérstakar fyrningarafskriftir, og er nál. fjhn. í þessari hv. d., hefur nefndin athugað þetta mál og leggur til einróma, að það verði samþ. óbreytt. Hv. 6. þm. Reykv. (GTh) var ekki viðstaddur á þeim fundi, er mál þetta var afgreitt. Málið sjálft skýrir sig bezt í aths. þeim, sem eru við frv., en frv. heitir frv. um breyt. á l. nr. 59 7. maí 1946, um sérstakar fyrningarafskriftir, og segir svo í aths.: „Lög nr. 44 frá 1954, um breyt. á l. nr. 59 7. maí 1946, um sérstakar fyrningarafskriftir, taka aðeins til tækja, er tekin voru í notkun á árinu 1956 eða fyrr. Með þessu frv. er lagt til, að ákvæði áðurgreindra laga verði látin gilda fyrir árin 1957, 1958 og 1959.“ Hljóðar 1. Gr. frv, því svo, með leyfi hæstv. forseta: „Heimild 1. gr. laga nr. 59 7. maí 1946 til sérstakra afskrifta skal einnig ná til eigna af þeirri tegund, sem þar eru taldar og teknar í fyrstu notkun á árunum 1957, 1958 og 1959. Enn fremur skal heimildin gilda um farþega- og vöruflutningaflugvélar, sem teknar verða í fyrstu notkun á árunum 1957–1959. Öll önnur ákvæði framangreindra laga gilda einnig um þessar eignir.“ Ég tel mig ekki þurfa að fjölyrða meira um málið. Hv. fjhn. leggur til, að það verði samþykkt óbreytt.
Þingræður haldnar á Alþingi Íslendinga



Nú um nokkur ár hafa verið í gildi þau lagaákvæði, að afskrifa mætti með sérstökum hætti tilteknar eignir, þ. á m. skip og frystihús. Þessi ákvæði hafa reynzt mjög þýðingarmikil við uppbyggingu atvinnulífsins. Þau hafa gilt tvö ár í senn. Nú stendur þannig, að ef ekki á að breyta til, verður að ákveða að nýju að framlengja þessi ákvæði. Ríkisstj. þykir rétt að leggja til, að þessi ákvæði verði framlengd, og því er í þessu frv. gert ráð fyrir, að svo verði og að þau gildi þá áfram um þær eignir, sem koma til fyrstu notkunar á árunum 1957–1959. Þetta mál var lagt fyrir hv. Ed., var afgreitt þar ágreiningslaust og fjallað um það í fjhn. Ég leyfi mér að leggja til, að málinu verði vísað til hv. fjhn, að lokinni þessari 1. umr.
Þingræður haldnar á Alþingi Íslendinga



Herra forseti. Með frv. þessu er aðeins farið fram á framlengingu á l., sem gilda nú fyrir yfirstandandi ár og gilt hafa undanfarin ár. Fjhn. hefur haft málið til meðferðar og hefur borið það saman við núgildandi lög um þetta efni, sem ekki gilda þó nema til ársloka í ár, og er frv. samhljóða þeim l., að öðru leyti, en því, að nú er þessu frv. ætlað að gilda fyrir árið 1958, en seinasta framlenging gilti fyrir yfirstandandi ár. N. er sammála um að mæla með því, að frv. verði samþ. án breytinga, a.m.k. við þessa umr. Þess skal þó geta, að einn af nefndarmönnum, hv. 6. þm. Reykv. (GTh), var fjarstaddur, þegar n. afgreiddi málið.

forseti (BSt) : Það hafa ekki ýkja mörg mál að vísu verið lögð fyrir þessa hv. d. eða borin þar fram, en nokkur eru þau þó, mál, sem eru til meðferðar í nefndum deildarinnar, og væri að sjálfsögðu þörf á því, að nefndir færu að afgreiða þau mál, sem til þeirra hefur verið vísað.
Þingræður haldnar á Alþingi Íslendinga

Forseti (EmJ): Það hefur orðið samkomulag um að fresta hinum svokölluðu eldhúsumræðum þangað til eftir þinghlé það, sem væntanlega verður ákveðið nú fyrir jólin. Verður því leitað afbrigða frá þingsköpum um þessa frestun eldhúsumræðnanna svokölluðu.



Herra forseti. Þegar þessari 1. umr. fjárl. var frestað á sínum tíma, var fjárlfrv. jafnframt vísað til fjvn., og hefur hún haft það í athugun. Á þessu stigi málsins, þ.e.a.s. við þetta frh. 1. umr., óskar n. ekki eftir að gera neinar aths. við frv., en hefur, eins og þm. er kunnugt um, lagt fram till. sínar, sem vænta má að teknar verði fyrir og ræddar við 2. umr, málsins.
Þingræður haldnar á Alþingi Íslendinga



Það er einungis vegna þeirra þm., sem ekki hafa verið hér í d., þegar rædd hafa verið happdrættismál hér áður, sem ég kveð mér hljóðs. Ég hef alltaf verið og verð sjálfsagt alltaf á móti því að gera allt að einu happdrætti í okkar þjóðfélagi, og þess vegna alltaf á móti öllu, sem ýtir undir það að taka alla ábyrgð af manni sjálfum af sínum verkum og sínum störfum og gera þau að einu happdrætti. Það aukast stöðugt happdrættin í þjóðfélaginu. Menn hrósa happi yfir vinningum. Síldin er komin í eitt happdrætti, útvegurinn í eitt happdrætti, og verið er að reyna að gera landbúnaðinn líka að einu happdrætti, sem allt saman á að velta á guði og lukkunni og svo ríkisstj. komi til og hjálpi upp á sakirnar. Ég er á móti þessari stefnu og hef alltaf verið, og þess vegna greiði ég atkv. á móti þessu frv. Þetta vita allir, sem hafa verið með mér áður á þingi, því að ég hef oft sagt þetta áður. En þá, sem ekki hafa setið hér áður í d. með mér, vil ég láta heyra þessa skoðun mína.
Þingræður haldnar á Alþingi Íslendinga

forseti (EOl) : Svo fremi að ekkert óvænt komi fyrir, að mál í Ed. þurfi að koma hingað aftur eða annað slíkt, þá verður þetta síðasti fundur þessarar hv. d. fyrir jólafrí þm., og með því fororði og skilyrði, að hugsanlegt sé, að fundur verði haldinn, ef eitthvað breytist, þá vil ég leyfa mér að þakka öllum hv, þdm. fyrir ágæta samvinnu við mig, þakka þeim fyrir þeirra umburðarlyndi í minn garð. Ég vil leyfa mér að óska þeim öllum gleðilegra jóla og góðs nýárs og þakka þeim fyrir hið liðna ár. Ég vil sérstaklega óska þeim þm., sem fara nú héðan brott til sinna heimila, góðrar heimferðar og góðrar heimkomu og að við megum allir hittast heilir aftur að loknu jólafríi, sem að þessu sinni mun vera alllangt, þar sem þing mun líklega ekki verða kvatt saman aftur, fyrr en fyrstu daga í febrúar. Ég vil svo leyfa mér að óska öllum hv. þm. gleðilegs nýárs og gleðilegrar hátíðar.



Herra forseti. Ég vil þakka hæstv. forseta fyrir hlýjar óskir í garð þm. Ég vil þakka hæstv. forseta fyrir ánægjulegt samstarf á þessum hluta þingsins, einkanlega það, hversu mikla lipurð og sanngirni hann hefur sýnt í forsetastörfum nú, eftir að meira fór að verða að gera á fundum d. Ég vil óska honum alls góðs nú og síðar. Ég vil óska þess, að hann megi í friði og ánægju dveljast á heimili sínu með sinni fjölskyldu um jólin og hans fjölskylda og fólk megi blessast um þessi jól, svo og óska ég þeim farsæls nýárs. Ég vil biðja hv. dm. um að taka undir árnaðaróskir mínar til hæstv. forseta og hans fjölskyldu. - Dm. risu úr sætum.

Forseti (EOl) : Ég þakka hv. 1. þm. Reykv. fyrir góðar óskir og hlý orð í minn garð og þakka hv. þdm. fyrir að taka undir það. Ég vil svo í nafni d. óska öllum starfsmönnum þingsins gleðilegra jóla og góðs nýárs og segi fundi slitið. Á 23. fundi í Sþ., 20. des., mælti
Þingræður haldnar á Alþingi Íslendinga

forseti (BSt) : Þetta verður vafalaust síðasti fundur deildarinnar fyrir jól. Ég vil nota tækifærið til að óska öllum hv. þm. d. gleðilegra jóla og góðs og farsæls komandi árs. Þeim þingmönnum í deildinni, sem eiga heima utan Rvíkur, óska ég góðrar heimferðar og heimkomu og hingaðkomu aftur á framhaldsþingið. Hittumst hellir.



Herra forseti. Ég ætla, að ég muni mæla fyrir munn allra hv. dm., er ég þakka hæstv. forseta einhuga og réttláta fundarstjórn, það sem af er þessu þingi, eins og vant er. Ég þakka líka hæstv. forseta fyrir góðar jólaóskir og aðrar góðar óskir í garð okkar deildarmanna og vil flytja honum sams konar góðar óskir um gleðileg jól og farsælt nýár og vona að hitta hæstv. forseta heilan á húfi aftur, næst er við mætumst hér eftir nýárið. Ég vil biðja hv. dm. að gefa þessum orðum áherzlu með því að standa upp. - Dm. risu úr sætum.

Forseti (BSt) : Ég þakka hv. þm. Vestm. hlý orð í minn garð og góðar árnaðaróskir, endurtek óskir mínar til hv. þdm. og segi fundi slitið.
Þingræður haldnar á Alþingi Íslendinga



Eins og hv. þingmönnum er kunnugt, hefur sú verið venja að gera hlé á störfum þingsins um jólaleytið, og liggja til þess ýmsar ástæður. Þingmenn eiga vitanlega fullan rétt á því að vera heima um jólin. Enn fremur þurfa hv. þm. margir að vinna að margvíslegum störfum í kringum áramótin. Þá er vafalaust heppilegt, að hlé verði dálítið á þinghaldinu, sem gæti orðið notað til þess að vinna að málum fyrir framhaldsþingið. Loks stendur þannig á nú, að bæjarstjórnarkosningar eiga að fara fram, og margir hv. þm. þurfa vafalaust að vera við þær riðnir meira og minna, og lítill starfsfriður mundi verða á hv. Alþ., meðan á þeirri kosningabaráttu stendur. Þess vegna er þessi till. fram komin um að gefa nú jólaleyfi og fresta þinginu á þann hátt, sem í henni greinir, enda komi það saman ekki síðar en 4. febr. n.k. Ég sé ekki ástæðu til þess að færa frekari ástæður fyrir þessari till. en ég hef þegar gert.

forseti (EmJ) : Þar sem nú hefur verið samþykkt þáltill. um frestun Alþingis fram yfir áramót og lokið er þeim störfum þings, sem talin hafa verið mest aðkallandi, þá verður nú gert hlé á fundarstörfum hér og öðrum störfum Alþingis um nokkurn tíma. Ég vil óska öllum hv. alþm. gleðilegra jóla og góðs og farsæls nýárs og þakka þeim samveruna og samvinnuna öllum á liðnu ári. Utanbæjarþingmönnum vildi ég mega óska góðrar ferðar heim og heimkomu og að við megum síðan öll hittast hér heil á ný, þegar þingið kemur aftur saman. Starfsfólki þingsins öllu vil ég einnig óska gleðilegra jóla og góðs og farsæls nýárs og þakka því störfin á liðnu ári.



Herra forseti. Ég vil þakka hæstv. forseta fyrir árnaðaróskir og fyrir samvistir og samvinnu á þeim hluta þingsins, sem nú er lokið. Ég vil taka undir árnaðaróskir hans og þakklæti til starfsfólks þingsins. En sérstaklega vil ég bera fram árnaðaróskir okkar þingmanna til hans og hans fjölskyldu og óska þeim gleðilegra jóla og farsæls nýárs og að þeim megi ætið vel farnast og við hittum hann heilan og hressan, er við komum hér aftur. Bið ég þingmenn um að staðfesta þá ósk með því að rísa úr sætum. - 
            

Forseti (EmJ) : Ég þakka hv. 1. þm. Reykv. fyrir hans vinsamlegu orð í minn garð og hv. þingmönnum fyrir að hafa tekið undir þau. Fundinum er slitið.
Þingræður haldnar á Alþingi Íslendinga



Herra forseti. Ég hygg, að það séu nú nær tveir mánuðir frá því að ég gat ekki lokið ræðu, þar sem komið var að kvöldmat, og veita þurfti mönnum hlé til þess að ljúka þeirri máltíð, og má segja, að það fundarhlé hafi verið alllangt. Ég sé þess vegna ekki ástæðu til að halda þeirri ræðu áfram. Sannast sagt man ég ekki, hvar ég var kominn í minni grg. þá, og hér við bætist, að á þeim tíma, sem liðinn er, hafa skapazt gersamlega ný viðhorf í íslenzkum stjóramálum vegna bæjarstjórnarkosninganna og þess ótvíræða vilja kjósendanna, sem þar kom fram. Þar eð ég hygg, að stjórnarflokkarnir komist ekki hjá því í ákvörðunum sínum að taka fyrr, en síðar afleiðingunum af því, sem þá gerðist, þá tel ég rétt að fresta þeirri almennu stjórnmálaumræðu, sem hafin var um það frv., sem nú er til umræðu, þangað til betur sést, hvað stjórnarflokkarnir hyggja fyrir sér, og tel því ekki ástæðu til að lengja umr. á þessu stigi.
Þingræður haldnar á Alþingi Íslendinga



Herra forseti. Frv. samhljóða því, sem hér liggur fyrir, hafa undanfarin ár verið lögð fram hér á Alþingi, og ástæðan til þess er sú, að ef ekki er annað ákveðið með lögum, skal reglulegt Alþingi koma saman 15. febr. En það er nú orðin svo að segja föst venja að breyta þessu með lögum og ákveða samkomudag Alþingis að haustinu, venjulega í byrjun októbermánaðar. Hér er gert ráð fyrir, að Alþingi komi saman föstudaginn 10. okt., hafi forseti Íslands eigi tiltekið annan samkomudag fyrr á árinu. Ég leyfi mér að óska eftir, að þessu máli verði að lokinni þessari umræðu vísað til 2. umr. Ég geri naumast ráð fyrir, að ástæða þyki til að vísa málinu til nefndar.
Þingræður haldnar á Alþingi Íslendinga



Herra forseti. N. hefur yfirfarið frv., og eins og segir í nál. á þskj. 215, þá mælir n. einróma með samþykkt frv. ágreiningslaust. Vænti ég, að ekki þurfi frekari framsögu fyrir málinu, en vísa að öðru leyti til framsöguræðu þeirrar, er ég flutti, þegar málið var hér til 1. umr.



Herra forseti. Þann 10. okt. 1957 var útbýtt hér í d. máli nr. 13, frv. til laga um refsingar fyrir landhelgisbrot, fluttu af mér. Ég hef áður kallað eftir nál. um þetta frv. Það á að vera ósköp fljótgefið. Tilgangurinn með því var tvenns konar: annars vegar að reyna að fyrirbyggja, að íslenzkir togarar leiki sér að því að fara í landhelgi, og hins vegar að sýna öllum umheiminum, að okkur er áhugamál, þegar við erum að tala um það, að við viljum friða okkar landhelgi, og er það svo mikið áhugamál, að við setjum okkur sjálfir strangari reglur, en öðrum með því að láta þyngri refsingu ná til íslenzkra manna, sem brjóta landhelgina, heldur en annarra. Nú er komið að því, að farið verður að halda ráðstefnu í Sviss um landhelgismálin og þar á meðal okkar landhelgi og kröfur, og þá hefði ég gjarnan viljað, að það sæist, hver hugur okkar væri til málsins. Sjútvn. hefur ekki enn komið með nál. um þetta, og ég skora á forseta að taka málið á dagskrá strax á morgun eða næstu daga, því að þegar nefndir skirrast viljandi við það að gefa nál. og skila nál. um mál, þá er það venja skv. þingsköpum að taka það á dagskrá án nál.

Forseti (BSt) : Ég mun kynna mér, hvernig þessu er háttað, og verða við tilmælum hv. þm., að því leyti sem hægt er.
Þingræður haldnar á Alþingi Íslendinga



Frv. þetta er fram borið til staðfestingar á brbl., sem út voru gefin 31. des. s.l. Þau eru um breyt. á l. frá 3. júní 1957, um skatt á stóreignir. Í þeim lögum var ákveðið, að á árinu 1957 skyldi leggja á slíkan skatt, en það kom í ljós skömmu fyrir áramótin síðustu, að ekki var unnt að ljúka því verki fyrir árslokin, og voru því þessi brbl. gefin út, sem kveða svo á, að skatturinn skuli á lagður fyrir febrúarlok 1958. Eins og fram hefur komið áður hér í umræðum um frv., þegar það var til 1. umr. er nú lokið við að leggja á þennan skatt. - Fjhn. mælir ágreiningslaust með því, að þetta frv. verði samþykkt.
Þingræður haldnar á Alþingi Íslendinga



Herra forseti. Frv. þetta er komið frá Ed., var samþ. þar samhljóða án breytinga. Í því felast efnislega þær breytingar einar frá gildandi lögum, að lögin eru samræmd sóttvarnarlögum frá 1954 og nokkur ný ákvæði sett í lögin samkvæmt þeim venjum, sem skapazt hafa í framkvæmd. Í aths. við frv. segir, með leyfi hæstv. forseta: „Frv. þetta er samíð af landlækni, hefur verið sent til umsagnar læknadeild háskólans, stjórn Læknafélags Íslands, Tryggingastofnun ríkisins og borgarlækni í Reykjavík, en enginn taldi ástæðu til að gera við það aths., að því er efni þess varðar.“ Heilbr.- og félmn. hefur rætt frv. og leggur til, að það verði samþ. eins og það liggur fyrir.



Herra forseti. Ég hef lagt fram brtt. við þetta frv., sem fór í prentun í dag og óvist er að nái á þennan fund í tæka tíð. Ég vildi þess vegna hreyfa því við hæstv. forseta, hvort hann sæi sér fært að fresta afgreiðslu málsins að þessu sinni. Hins vegar hef ég áhuga á því, að mál þetta geti náð fram að ganga, og óska, að hann taki þá fyrsta tækifæri til þess að koma því áleiðis hér í hv. deild.
Þingræður haldnar á Alþingi Íslendinga

Forseti (BSt): Ég hef vonazt eftir því, að hæstv. fjmrh. gæti verið hér viðstaddur, en svo er ekki enn a.m.k. og er ekkert við því að gera. Hann á ekki sæti í þessari hv. d., og ég hef ekkert sérstakt vald til að krefjast þess, að hann mæti á fundi. Hv. þm. Vestm. heldur ræðu sinni áfram.



Herra forseti. Ég ætla, að það hafi verið viðurkennt af hæstv. forseta í gær og sé ekkert óeðlilegt, að þingmenn séu ekki neyddir til að tala við tóma ráðherrastólana, þegar þeir óska eftir að beina fyrirspurnum til þess ráðherra, sem hlut á að máli hverju sinni. Ég sé ekki ástæðu til þess að fara hér að halda frekar ræðu yfir tómum ráðherrastól heldur en í gær og sé þá ekki annað ráð vænna en að biðja hæstv. forseta að hafa biðlund, þangað til hæstv. ráðh. þóknast að sýna d. þann sóma að láta sjá sig.

Forseti (BSt): Það er kunnugt, að hæstv. fjmrh. var að standa fyrir máli sínu í gær í hv. Nd., þegar þetta mál var tekið hér á dagskrá, og eins og ég sagði áðan, hefur forseti þessarar d. ekkert vald yfir hæstv. fjmrh., nema þá þegar hann kemur hér á fund. Ég hef ekki nein tæki til þess að þvinga hann til þess að mæta hér á fundi. Á hinn bóginn er ekki hægt að slá þessu máli á frest óendanlega, en ég skal fresta fundi nú í 10 mín. og sjá, hvort ekki er hægt að hafa samband við hæstv. fjmrh. - Fundarhlé. Ég hef komizt að raun um, að hæstv. fjmrh. getur ekki komið á þennan fund, en vill gjarnan vera við umræður um dagskrármálið, og verður það þá að bíða betri tíma.



Herra forseti. Frv. þetta fjallar um löggilding verzlunarstaðar að Skriðulandi í Saurbæjarhreppi í Dalasýslu. Þetta er nýr verzlunarstaður, sem Kaupfélag Saurbæinga er nú að taka í notkun, og hef ég verið beðinn að annast um löggildingu hans. Það munu vera gildandi lög á Íslandi nú um a.m.k. 160 verzlunarstaði víðs vegar um landið, og mun sú venja hafa verið viðhöfð, þegar nýir verzlunarstaðir hafa verið teknir í notkun, að þeir hafa verið löggiltir á þennan hátt. Um þetta frv. er annars ekki margt að segja umfram það, sem getið er í grg., og vil ég láta það nægja. En ég vonast til þess, að frv. fái greiðan framgang hér í hv. d. Er sennilega rétt að leggja til, að því verði vísað til hv. allshn,
Þingræður haldnar á Alþingi Íslendinga

Forseti (BSt): Hæstv. fjmrh. hefur tilkynnt mér, að hann geti ekki mætt á fundi í dag sökum áríðandi starfa, sem hann hefur með höndum og mér er persónulega kunnugt um að hann getur ekki látið undir höfuð leggjast. Þess hefur verið óskað, að hann væri við umr. um dagskrármálið, og er mér kunnugt um, að hæstv. ráðh. vill sjálfur gjarnan vera við þær umr. Er því dagskrármálið tekið út af dagskrá.
Þingræður haldnar á Alþingi Íslendinga



Herra forseti. Það vill til, að það kostar ekki mikinn undirbúning að flytja framsögu í þessu máli, þar sem fundur er boðaður með svo skömmum fyrirvara, en ég er í sjálfu sér þakklátur hæstv. forseta fyrir það, að hann vill greiða fyrir sem skjótustum framgangi þessa máls hér í deildinni. Það er skemmst af að segja, að allshn. hefur fjallað um þetta frv. og orðið sammála um að leggja til, að það verði samþykkt. Einn nm., hv. 1. þm. N–M., var þó fjarverandi, þegar málið var afgreitt, en frá honum hefur ekkert heyrzt um, að hann hafi nokkuð við frv. að athuga, og reikna ég með því, að hann sé því samþykkur að öllu leyti. Ég hef svo ekki fleiri orð um þetta, en vonast til þess, að frv. þetta nái samþykki Alþingis sem fyrst.
Þingræður haldnar á Alþingi Íslendinga



Herra forseti. Eins og ég hef tjáð hæstv. forseta, að vísu utan fundar, höfum við hv. 6, þm. Reykv. verið að undirbúa brtt. í framhaldi af því frv., sem hér liggur fyrir til staðfestu, en eru brtt. við lögin sjálf, og með því að fullnaðarsmiði á þeim er ekki alveg lokið, vildi ég mælast til þess við hæstv. forseta, að málið yrði tekið út af dagskrá í dag, svo að okkur ynnist tími til að skila þeim nægilega snemma í prent, að þær þó gætu komizt að við 2. umr. málsins, sem hér liggur fyrir.

Forseti (BSt): Ég vil verða við þessum tilmælum hv. þm. Vestm. og vonast þá eftir, að þessar till. liggi hér fyrir á morgun. Er það ekki? Er þá umr. frestað og málið tekið út af dagskrá.